Dmitrij Donskoj
Dmitrij Donskoj, 12.10.1350-10.5.1389, russisk fyrste og helgen. Dmitrij efterfulgte sin far, Ivan Ivanovitj, som fyrste af Moskva i 1359 og som storfyrste af Vladimir i 1362. Støttet af kirken kunne han i 1380 samle et stort antal russiske fyrster og påføre mongolerne deres første store nederlag på Kulikovo pole. Skønt mongolerne to år senere indtog Moskva, fik sejren stor symbolsk betydning og medvirkede til at befæste Moskvas ledende stilling blandt de russiske fyrstendømmer. Dmitrij blev kanoniseret i 1988.